open-index/open-wikipedia-markdown huggingface dataset:
Klankverskynsels

In fonetiek staan begrippe soos ronding, ontronding en oorronding as **klankverskynsels** bekend.

## Ronding 
Ronding is die klankverskynsel waar geronde klanke met geronde lippe uitgespreek word.

: Byvoorbeeld, "huil" as "hůil"

## Ontronding 
Ontronding is die klankverskynsel waar geronde klanke met spleetvormige lippe uitgespreek word.

: Byvoorbeeld, "deur" as "deer"

## Oorronding 
Oorronding is die klankverskynsel waar geronde en ongeronde klanke oordrewe gerond uitgespreek word.

: Byvoorbeeld, "lyk" as "luik" of "ma" as "mo"

## Nasalisering 
'n Vokaal en nasale klanke staan langs mekaar; gevolglik neem hulle mekaar se eienskappe aan.

: Byvoorbeeld, g"an"s – gans

## Assimilasie 
Assimilasie is die gelykmaking van klanke. Daar word onderskei tussen algehele en gedeeltelike assimilasie

:By algehele assimilasie verdwyn die klank heeltemal:
::Byvoorbeeld, ander word anner
::hierdie word hierie

:By gedeeltelike assimilasie word die klank slegs gewysig:
::Byvoorbeeld, aanbrand word aambrand
::onmootlik word ommoontlik

## Vokaalreduksie 
Vokaalreduksie is wanneer enige vokaal wat tydens uitspraak as 'n "i" klank uitgespreek word.

: Byvoorbeeld, "kolonel" as "kolinel"

## Letteruitspraak 
Letteruitspraak is die  foutiewe uitspraak van 'n woord volgens die spelwyse, wat in stryd is met die beskaaf- en natuurliksprekende moedertaalsprekers se uitspraak.

: Byvoorbeeld, *hoen***d***erbou***d***jie* pleks van *hoenerboukie*.
Ongelede woorde

**Ongelede woorde**, (ook genoem **simplekse woorde**) is woorde wat geen morfologiese struktuur het nie; dit sluit voorbeelde in soos tafel, blad, pampoen, koekemakranka, botter, taak en kombuis.

Die onderskeid tussen komplekse (gelede woorde) en simplekse woorde moet nie verwar word met die onderskeid tussen meerlettergrepige woorde (dit is woorde wat uit meer as een lettergreep bestaan, soos tafel bestaan uit "ta" en "fel" of kombuis uit "kom" en "buis") en eenlettergrepige woorde (dit is woorde wat uit slegs een lettergreep bestaan, soos "blad" en "poot") nie. Oor die algemeen gesien, is meerlettergrepige en eenlettergrepige woorde nie per se van belang in morfologie nie. Dit beteken dat ongelede woorde of te wel, simplekse woorde, 'n woord is wat uit 'n enkele morfeem bestaan (d.i. wat monomorfemies is) en wat dus geen morfologiese struktuur het nie en slegs uit een basisvorm bestaan.

## Verwysings 
## Bronne 
* Van Huyssteen, G.B.  2014.  Morfologie.  (In Carstens, W.A.M. & Bosman, N., red.  Kontemporêre Afrikaanse Taalkunde.  Pretoria: Van Schaik.  p. 174-175).
Boeke van Asemhaling

duimnael|210px|’n Potskerf met Demotiese inskripsies uit die Ptolemeïese Tydperk van Egipte.

Die **Boeke van Asemhaling** is die grootste versameling godsdienstige begrafnistekste wat in Thebe, Egipte, verskyn het in die Laat Tydperk van Antieke Egipte (26ste Dinastie) en geskryf is tot in die Romeinse tydperk.

Daar is vandag twee boeke: die "Boek van Asem", wat na bewering deur Isis geskryf is vir haar broer, Osiris, en die meer onlangse "Tweede Boek van Asem", wat na bewering deur Thoth geskryf is. Albei boeke is in Demoties geskryf op papirus uit die einde van die Ptolemeïese Tydperk.

Uittreksels uit die boek is gelees tydens seremonies om afgestorwenes in die hiernamaals te lei en beskerm. Die emosionele uitspreek van die woorde het die towerspreuk doeltreffender gemaak en terselfdertyd die mense se geloof versterk in die lering van die opwekking van die dooies. Volgens die Egiptiese mitologie het die towerspreuke afgestorwenes geleer hoe om in die Doeat (onderwêreld) asem te haal. Van die rituele tekste is ontleen aan ander, ouer geskrifte soos die *Boek van die Dooies* en rituele soos die Mondopeningseremonie.

## Verwysings 
## Eksterne skakels
* 15px Hierdie artikel is vertaal uit die Russiese Wikipedia
Ennead

Die **Ennead** (Antieke Grieks: ἐννεάς, "versameling van nege") was in die Egiptiese mitologie ’n groep van nege gode wat in Heliopolis aanbid is. Hulle was Atoem; sy kinders, Sjoe en Tefnoet; hulle kinders, Geb en Noet; en hulle kinders, Osiris, Isis, Set en Nephthys.

## Ontstaan 
Volgens Heliopolis se weergawe van die skepping uit die oerwaters, Noe, het ’n heuwel verskyn waarop die selfgeskepte god Atoem gesit het. Hy was alleen en verveeld en het twee kinders, Sjoe (die god van die hemele) en Tefnoet (die godin van vogtigheid), geskep deur óf te spoeg óf te masturbeer.

Sjoe en Tefnoet het op hul beurt twee kinders gehad, Geb (die god van die aarde) en Noet (die godin van die lug). Geb en Noet het vanweë hul nabyheid aan mekaar voortdurend seks gehad totdat Sjoe vir Noet opgelig het na haar plek in die lug. Geb en Noet het twee seuns, Osiris en Set, en twee dogters, Isis en Nephthys, gehad wat op hul beurt paartjies gevorm het.

## Ontwikkeling 
Dit is onseker hoe die Ennead ontwikkel het. Die teorie is dat die priesters van Heliopolis hulle geskep het om die belangrikheid van die songod, Ra, bo ander gode te stel. So het hulle sommige gode wat eeue lank elders aanbid is, saamgevoeg in die Ennead en ander geïgnoreer. Die belangrikste van hierdie gode was Osiris, god van plantegroei en die onderwêreld, wat in die Ennead opgeneem is as Atoem se agterkleinseun.

Wat wel feitlik seker lyk, is dat die Ennead die eerste keer hul verskyning gemaak het toe die kultus van Ra, wat ’n hoogtepunt tydens die 5de Dinastie bereik het, in die 6de Dinastie begin taan het. Nadat die Ennead geskep is, het die kultus van Ra – wat met Atoem verbind word – ’n heroplewing beleef totdat dit eindelik oorgeneem is deur die aanbidding van Horus en die identifikasie van die twee gode as *Ra-harachty* ("Ra, wat Horus van die Twee Horisonne is").

Die Ennead het ook mededinging van ander groepe gekry. In Memphis, het die priesters Ptah byvoorbeeld geïdentifiseer as die god wie se idee die skepping van die wêreld was, en so het hy ’n belangriker plek ingeneem as die Ennead.

## Galery 

Lêer:Atum.svg|Atoem
Lêer:Shu with feather.svg|Sjoe
Lêer:P1200378 Louvre stele Ousirour detail Tefnout N2699 rwk.jpg|Tefnoet
Lêer:Geb end Nut01.jpg|Noe en Geb
Lêer:Standing Osiris.svg|Osiris
Lêer:Isis.svg|Isis
Lêer:Set.svg|Set
Lêer:Nepthys.svg|Nephthys

## Eksterne skakels 
* 15px Hierdie artikel is vertaal uit die Engelse Wikipedia
Noe

duimnael|160px|Noenet en Noen.

**Noe** of **Noen** ("bodemlose poel") is in die Egiptiese mitologie die vergoddeliking van die oerwaters waaruit die wêreld ontstaan het.

Die Antieke Egiptenare het die bodemlose poel van Noe beskou as ’n sfeer waarin die essensie van die lewe vasgevang was. Die wêreld is geskep deurdat ’n heuwel uit dié oerwaters ontstaan het. Noe is die bron van alles wat op aarde bestaan, die goddelike en die aardse. Die eerste god wat ontstaan het, Atoem, het homself geskep en uit hom het alle ander gode en die mense ontstaan.

Noe is gewoonlik as manlik uitgebeeld, maar het ook aspekte gehad wat as manlik óf vroulik beskou kon word. **Noenet** (ook Naoenet gespel) is die vroulike aspek (dit is die naam Noe met ’n vroulike uitgang) en Noen is die manlike aspek (met ’n manlike uitgang). Noe se manlike aspek is dikwels uitgebeeld as ’n padda of ’n man met die kop van ’n padda. Noenet is uitgebeeld as ’n slang of ’n vrou met die kop van ’n slang.

Van die Middelryk af is Noen beskryf as die "vader van die gode", en hy is vir die res van Antieke Egipte se bestaan op tempelmure uitgebeeld.

In die "12de Uur" van die *Boek van Poorte* word Noe uitgebeeld met sy arms omhoog terwyl hy ’n boot ophou. In die boot is agt gode, bekend as die ogdoad (agt gode) – in die middel staan die kewergod Chepri, en hy word omring deur die ander sewe gode.

## Sien ook 
* Ennead
* Atoem

## Verwysings 
## Eksterne skakels 
* 15px Hierdie artikel is vertaal uit die Engelse Wikipedia
Atoem

**Atoem** (ook **Atem** of **Tem**) was in die Egiptiese mitologie ’n belangrike god wat met die skepping van die wêreld verbind is.

## Naam 
Daar word geglo Atoem se naam kom van die woord *tem*, wat "volledig" of "klaarmaak" beteken. Dit word geïnterpreteer as dat hy die "volledige een" was of die een wat die wêreld klaargemaak, dus klaar geskep, het. As die skepper is hy die onderliggende wese van die wêreld; alles het óf uit sy vlees óf uit sy *ka* ontstaan.

## Rol 
Atoem is as beide ’n skepper van die wêreld en die vader van die koning beskou. In die Heliopolis-weergawe van die skepping is Atoem beskou as die eerste god; hy het homself geskep uit die oerwaters, Noe. Hy het volgens die vroeë mites sy kinders, Sjoe en Tefnoet, geskep deur hulle uit te spoeg. Om te verduidelik hoe hy dit gedoen het, word die metafoor van masturbasie gebruik; die hand waarmee hy gemasturbeer het, verteenwoordig sy vroulike sy.

In die Ou Ryk het die Egiptenare geglo Atoem het die afgestorwe koning se siel uit sy piramide opgelig na die hemele. Hy was ook ’n songod wat verbind is met die hoofsongod, Ra. Hy is spesifiek met die aandson verbind, terwyl die god Chepri verbind is met die oggendson en Ra met die son in die algemeen.

## Verhouding met ander gode 
Atoem was selfgeskep, die eerste wese wat voor die skepping uit die donker, eindelose oerwaters te voorskyn gekom het; ’n produk van die energie en materie in hierdie chaos. Hy het toe sy kinders, die eerste gode, uit eensaamheid geskep: Sjoe, die god van die hemele, en Tefnoet, die godin van vogtigheid. Die broer en suster was nuuskierig oor die oerwaters wat hulle omring het en het dit gaan verken. Hulle het verdwyn en Atoem, wat baie hartseer was, het ’n boodskapper, die Oog van Ra, gestuur om hulle te gaan soek. Die trane wat hy gestort het, was die eerste mense.

## Uitbeelding en kultus 
Atoem word gewoonlik uitgebeeld as ’n man met óf die koninklike kopdoek óf die dubbele rooi Desjret- en wit Hedjet-kroon van Benede- en Bo-Egipte, wat klem lê op sy verbintenis met koningskap. Soms is hy ’n slang of ander dier.

Sy kultus was gesentreer in die stad Heliopolis.

## Verwysings 
## Eksterne skakels 
* Atum – Archaeowiki.org 

* 15px Hierdie artikel is vertaal uit die Engelse Wikipedia
Kalafong Hospitaal

**Kalafong** is 'n staatshospitaal in die verreweste van Pretoria, Gauteng. Die hospitaal is geleë op die westelike buitewyke van Pretoria in die voorstad van Atteridgeville. Die Universiteit van Pretoria maak gebruik van die hospitaal as 'n opleidingsinstansie vir die Fakulteit Gesondheidswetenskappe.

Die naam Kalafong kom ook voor in Metrorail se lys van pendelstasies. Dit lê tussen Atteridgevillestasie en Cor Delfos-stasie in die Pretoriadeel.

## Geskiedenis 
Die hospitaal se konstruksie het in 1965 in aanvang geneem. Op 1 Maart 1972 is met die behandeling van pasiënte begin. Die agbare mnr. Sybrand van Niekerk, die destydse Administrateur van Transvaal, het die hospitaal op 9 Maart 1973 amptelik geopen.

## Verwysings
Cor Delfos-stasie

**Cor Delfos****Metrorailstasie**

----
**Adres**

Bessemerstraat Pretoria-Wes
----

**Cor Delfos** was 'n pendelstasie van Metrorail in die weste van Pretoria. Dit is die naaste stasie aan die Pretoriawerke staalaanleg van die voormalige Yskor, wat dit bereikbaar maak vir die aanleg se werknemers. Die stasie is in 2001 gesluit.
Asaph Hall

**Asaph Hall** (1829-1907) was 'n Amerikaanse sterrekundige. Hy is bekend vir die ontdekking van Mars se mane in 1877, Fobos en Deimos. Hy het ook die bane van ander planete en dubbele sterre se satelliete bepaal en die rotasie van Saturnus en die massa van Mars bereken.

## Biografie 
Hall is op 15 Oktober 1829 in Goshen, Connecticut in die Verenigde State van Amerika gebore. Op 13-jarige ouderdom begin hy, na die dood van sy ouers, as 'n vakleerling by 'n timmerman te werk. Hy het 'n groot passie vir wiskunde gehad. In 1856 kry hy 'n werk by die sterrewag van die Harvard-universiteit in Cambridge, Massachusetts, waar hy vinnig as 'n kenner in die berekening van die wentelbane van hemelliggame bekend raak.

In 1862 word Hall 'n assistent-sterrekundige aan die *U.S. Naval Observatory* in Washington DC, waar hy binne 'n jaar na sy aankoms as professor aangestel is. In 1875 word die 66-cm *Great Equatorial Refracting Telescope* onder sy verantwoordelikheid geplaas. Dit was die grootste teleskoop van sy soort in daai tyd gewees.

In 1884 bewys hy dat die elliptiese baan van Huperion, 'n maan van Saturnus, 'n "afwyking" van +-20° per jaar toon.

duimnael|links|Hall se goue medalje.
Hy ontvang 'n goue medalje van die *Royal Astronomical Society* van Groot Brittanje in 1879, asook verskeie ander toekennings oor sy lewe.

Hall is op 22 November 1907 in Annapolis, Maryland oorlede. Die Hall-krater op die maan is na hom vernoem.

## Eksterne skakels 
*
Geb

**Geb** was in die Egiptiese mitologie die god van die aarde en ’n lid van die Ennead van Heliopolis. Daar is geglo aardbewings was Geb se lag en dat hy gewasse laat groei het.

## Rol 
duimnael|250px|links|Geb, met die kop van ’n slang, en die luggodin Noet, sy suster en die moeder van sy kinders.
Die oudste voorstelling van Geb was as ’n bebaarde wese in Heliopolis tydens die bewind van farao Djoser (3de Dinastie). Later sou hy uitgebeeld word as ’n ram, bul of krokodil.

Hy is dikwels beskryf as die vader van slange. Hy verskyn dikwels as ’n oergod wie se seun, Osiris, en kleinseun, Horus, die land van hom geërf het ná baie konflikte met die ontwrigtende god Set, die broer en moordenaar van Osiris. Geb is ook beskou as die verpersoonliking van die vrugbare grond en die onvrugbare woestyn.

In die Ennead (’n groep van nege gode wat aan die begin deur die eerste god, Atoem, geskep is) is Geb die metgesel van Noet, die luggodin. Hy is die seun van Tefnoet (die godin van vogtigheid) en Sjoe (die god van die hemele), en by Noet die vader van Osiris, Set, Isis en Nephthys. Daarna is hy en Noet geskei; daarom is hy dikwels uitgebeeld as ’n man wat agteroor lê, soms met sy fallus wat steeds in die rigting van Noet wys.

## Verwysings 
## Eksterne skakels 
* 15px Hierdie artikel is vertaal uit die Engelse Wikipedia
Denel G6-kanon

Die **G6 selfaangedrewe kanon** is 'n Suid-Afrikaanse artilleriestuk, ontwikkel vanuit die G5-kanon. Dit is een van die kragtigste self-aangedrewe kanonne op 'n wielonderstel.

Bykomend tot die logistieke mobiliteit van 'n wielonderstel, is die G6 beskerm teen vyandige batteryvuur en in staat om homself te verdedig in 'n onversekerde gebied.

Die onderstel is mynbestand. Die G6 word in Suid-Afrika deur die Land Systems-afdeling van Denel vervaardig. Produksie het in 1987 begin.

## Verwysings 
## Eksterne skakels
Noet

**Noet** was in die Egiptiese mitologie die godin van die lug en ’n lid van die eerste gode van Heliopolis, die Ennead. Sy is dikwels uitgebeeld as ’n naakte vrou wat geboë oor die aarde staan, met ’n ster of as ’n koei.

## Rol 
Noet was die dogter van Sjoe en Tefnoet. Haar broer, Geb, was ook haar metgesel. Hulle het vier kinders gehad: Osiris, Isis, Set, Nephthys. ’n Heilige simbool van Noet was ’n leer, wat deur Osiris gebruik is om haar hemelse lug binne te gaan.

Omdat sy Osiris help red het, is Noet beskou as die vriendin en beskermer van al die dooies. Daar is geglo sy het hulle in haar stergevulde lug opgetrek en vir hulle kos en wyn gegee. Die songod, Ra, het volgens sommige mites snags deur haar liggaan gereis en is soggens herbore.

## Verwysings 
## Eksterne skakels 
* 15px Hierdie artikel is vertaal uit die Engelse Wikipedia
Nege boë

[duimnael|210px|[Toetmoses III se sfinksstandbeeld met die farao wat op die nege boë lê.]]

Die **nege boë** is ’n term wat in Antieke Egipte gebruik is vir die land se tradisionele vyande. Die volke wat daardeur voorgestel is, het van tyd tot tyd verander soos wat die vyande mekaar afgewissel het, en daar is nie ’n spesifieke lys van die nege boë nie.

## Uitbeeldings 
Een van die oudste voorstellings van die nege boë is op die standbeeld van farao Djoser – sy voete rus op die boë.

Toetankamen het ’n beroemde uitbeelding van die nege boë en die nege buitelandse vyande gehad. Die grafkelder is met ’n geknoopte tou toegemaak en die tou het ’n kleiseel gehad. Op die seel was ’n afbeelding van ’n lêende Anoebis, as ’n jakkals, boaan die lys van die nege buitelandse rebelle in ’n lang, vertikale cartouche-beeld.

## Verwysings 
: 15px Hierdie artikel is vertaal uit die Engelse Wikipedia
Lauren Bacall

**Lauren Bacall**, die skuilnaam van **Betty Joan Perske** (16 September 1924 – 12 Augustus 2014), was 'n Amerikaanse model en aktrise. Bacall was reeds in die 1940's 'n mode-ikoon en was tot haar dood in die filmwese betrokke gewees. Sy was met Humphrey Bogart getroud en het in 'n paar rolprente saam met hom verskyn.

Bacall is veral bekend as die "leidende dame" in verskeie misdaad-dramas. In die genre verskyn sy in rolprente soos *The Big Sleep* (1946) en *Dark Passage* (1947). Sy het as komediant in *How to Marry a Millionaire* (1953) en *Designing Woman* (1957) opgetree. In 2005 sluit sy haar loopbaan af met 'n klein rol in *Manderlay*, 'n film van Lars von Trier.

In 1999 is Bacall deur die *American Film Institute* as een van die 25 grootste vroulike sterre van alle tye bekroon.

Sy is op 12 Augustus 2014 aan 'n ernstige beroerte by haar huis in New York Stad oorlede.

## Verwysings 
## Eksterne skakels 
*
Sjoe

**Sjoe** ("leegheid", "hy wat opstaan") was in die Egiptiese mitologie een van die eerste gode van Heliopolis, die Ennead, en die verpersoonliking van die hemele. Hy was die god van vrede, leeus, die lug en die wind, en die broer en man van Tefnoet (die godin van vogtigheid).

## Familie 
Sjoe en Tefnoet was die eerste paartjie van die Ennead en is deur die god Atoem geskep deurdat hy óf gemasturbeer óf gespoeg het. Hulle was die ouers van Noet (die godin van die lug) en Geb (die god van die aarde). Noet en Geb het vier kinders gehad: Osiris, Isis, Set en Nephthys. Sjoe se agterkleinkinders was Horus en Anoebis.

Sjoe is gewoonlik uitgebeeld met ’n anch, die simbool van lewe.

thumb|links|120px|Sjoe uitgebeeld met ’n volstruisveer op sy kop en ’n anch in sy hand.
## Mites
As die lug is Sjoe beskou as ’n "verkoelende", dus kalmerende, invloed en ’n vredemaker. Vanweë sy verbintenis met droë lug, kalmte en dus Maät (waarheid, geregtigheid, orde en balans), is Sjoe uitgebeeld as die droë lug/atmosfeer tussen die aarde en die hemel wat die twee ryke geskei het. 

In kuns is Sjoe uitgebeeld met tussen een en vier volstruisvere. Die volstruisveer was simbolies van ligtheid en leegheid. Mis en wolke was ook Sjoe se elemente. Vanweë sy posisie tussen die aarde en die hemel, is hy ook met die wind verbind.

In ’n heelwat latere mite oor ’n vreeslike weerramp aan die einde van die Ou Ryk, het Tefnoet en Sjoe glo gestry en Tefnoet het Egipte verlaat vir Nubië (wat altyd meer gematigde weer gehad het). Sjoe het gou besluit hy verlang na haar, maar Tefnoet het haar in ’n kat verander wat enige man of god vernietig het wat haar nader. Thoth, wat hom vermom het, het haar eindelik oorreed om terug te keer.

Die antieke Grieke het Sjoe verbind met Atlas, die Titaanse god wat ook die lug opgehou het.

Volgens die kosmologie van Heliopolis het Sjoe en Tefnoet die luggodin, Noet, en die aardgod, Geb, geskep. Sjoe het Noet van Geb geskei terwyl hulle liefde gemaak het en so tweeledigheid in die wêreld geskep: bo en onder, lig en donker, goed en boos. Voor hulle skeiding het Noet egter die lewe geskenk aan die gode Osiris, Isis, Set en Nephthys. Die Egiptenare het geglo as Sjoe nie vir Noet (lug) en Geb (aarde) apart gehou het nie, sou die fisieke wêreld nie kon bestaan het nie.

Sjoe word meestal as ’n man uitgebeeld; net wanneer hy voorgestel word as ’n vegter en verdediger kry hy soms die kop van ’n leeu. 

## Verwysings
## Bronne 
* Hans Bonnet: *Lexikon der ägyptischen Religionsgeschichte*, Berlin 2000, , S. 685–689 → Shu
* Adolf Erman: *Die Aegyptische Religion*, Verlag Georg Reimer, Berlin 1909
* Wolfgang Helck: *Kleines Lexikon der Ägyptologie*, 1999 , S. 269f. → Shu

## Eksterne skakels 
* 15px Hierdie artikel is vertaal uit die Engelse Wikipedia
Port Elizabeth Provinsiale hospitaal

Die **Port Elizabeth Provinsiale hospitaal** is 'n groot provinsiale regeringsgefinansierde hospitaal geleë in Sentraal-Port Elizabeth in Suid-Afrika. Dit is 'n tersiêre onderrighospitaal en vorm deel van die Port Elizabeth-hospitaalkompleks. Die Nelson Mandela Metropolitaanse Universiteit maak gebruik van die hospitaal as 'n opleidingsinstansie vir verpleegsters, dokters en andere in hul Fakulteit Gesondheidswetenskappe.

## Afdelings 
Die hospitaal se afdelings sluit in 'n noodafdeling, pediatriese saal, kraamsaal, ginekologie, buitepasiënte, sjirurgiese dienste, mediese dienste, operasieteaters, apteek, teenretrovirale middelbehandeling vir MIV/vigspasiënte, post-traumaberadingsdienste, oogkliniek, arbeidsterapie, X-straaldienste, fisioterapie, NHLS laboratorium, mondgesondheid, wassery, kombuisdienste en lykshuis.
Stephan Lewies

**Stephan Lewies** (gebore in Pretoria, 27 Januarie 1992) is ’n rugbyspeler wat vir die Sharks as slot speel in die Curriebeker en die Superrugbyreeks.

## Loopbaan 
### Jeug 
Hy het altesaam 33 wedstryde vir die Sharks o.19 span in 2011 en vir die Sharks o.21s in 2012 en 2013 gespeel.

### Natal Sharks 
Hy was ingesluit in die Sharks XV Vodacombeker-span in 2012 en maak 'n laat plaasvervangerverskyning in hul wedstryd teen die Boland-Kavaliers in Malmesbury. Nog 'n plaasvervangerverskyning volg, hierdie keer in 'n tuiswedstryd teen die Vrystaat om die Vodacombeker.

Hy maak sy Curriebekerbuiging gedurende die 2013-seisoen, toe hy in die wedstryd teen die Goue Leeus in die beginvyftiental opgedraf het. Hy bly in die span vir die res van die seisoen, begin in twee wedstryde en kom driekeer op as 'n plaasvervanger, insluitend in die Curriebeker-eindstryd, waar hy bygedra het tot die Natalse Haaie se oorwinning oor die Westelike Provinsie met 33-19.

Lewies was ook ingesluit in die Sharksspan vir die 2014 Superrugby-seisoen  en het sy debuut gemaak in 'n 31-16 oorwinning teen die Bulls in Durban.

### Springbokdebuut 
Toe Bakkies Botha nie beskikbaar is nie en Flip van der Merwe beseer is, het die Springbokafrigter Heyneke Meyer Lewies gekies vir die tuistoets teen Skotland. Lewies het sy toetsbuiging op 28 Junie 2014 gemaak deur afloskaptein Victor Matfield te vervang, tydens die 55-6 oorwinning oor Skotland in die Baai.

## Eksterne skakels 
* 
* itsrugby.co.uk profiel

## Verwysings
Naamplaatkapasiteit

Die **naamplaatkapasiteit**, ook genoem **aangeslane kapasiteit**, **geïnstalleerde kapasiteit** of **nominale kapasiteit**, verwys na die beoogde tegniese vollas uitset van 'n stuk toerusting of fasiliteit.

Gewoonlik word toerusting ontwerp vir 'n sekere kapasiteit, maar die werklike toerusting wat geïnstalleer word, se kapasiteit is bietjie groter. Byvoorbeeld, 'n pomp of 'n beheerklep sal gespesifiseer word om 'n sekere vloei te lewer (die ontwerpvloei), maar dan sal gekyk word watter pompe of beheerkleppe op die rak beskikbaar is en een net groter sal geïnstalleer word. Veronderstel 'n beheerklep met CV-waarde van 310 word benodig vir 'n sekere toepassing en daar is beheerkleppe beskikbaar met groottes 200, 250, 300, 350 en 400, sal die beheerklep met CV-waarde van 350 gekies en geïnstalleer word.
Bunhill Fields

220px
**Bunhill Fields**

----

**Ligging**

Borough of Islington
Londen, Verenigde Koninkryk

----

**Gevestig in**

1665

----

**Laaste teraardebestelling in**

Februarie 1860

----

**Oppervlakte**

4 hektaar

----

220px

**Getal bewaarde grafstene en monumente**

2&nbsp;000

**Bunhill Fields** is 'n vroeëre begraafplaas in die Londense stadsdeel *Borough of Islington*, noord van die *City of London*, wat tans deur die Londense stadsregering (*City of London Corporation*) as 'n openbare groen ruimte en tuin bestuur word. Dit beslaan tans nog 'n oppervlakte van sowat vier hektaar (9,9 akkers), maar was oorspronklik aansienlik groter.
[duimnael|links|[Quaker Gardens, Islington|Quaker Gardens]]
duimnael|links|'n Eekhorinkie poseer vir die fotograaf
duimnael|links|Die laaste rusplek van William Blake en sy vrou Catherine Sophia
In die periode tussen 1665 en 1854 is sowat 123&nbsp;000 oorledenes hier ter ruste gelê. Meer as 2&nbsp;000 grafstene en monumente het tot vandag toe bewaar gebly. Bunhill Fields was veral onder nie-konformiste 'n gewilde begraafplaas en is die laaste rusplek van bekende persoonlikhede soos John Bunyan († 1688), die skrywer van ''The Pilgrim's Progress*; Daniel Defoe († 1731), die skrywer van *Robinson Crusoe''; die digter, kunstenaar en mistikus William Blake († 1827); Susanna Wesley († 1742), die moeder van John Wesley; die statistikus en filosoof Thomas Bayes († 1761); en die komponis Isaac Watts († 1748), die "Vader van Himnologie". Ook Suid-Afrika se eerste Engelssprekende digter en kampvegter vir persvryheid Thomas Pringle (1789-1834) het hier sy laaste rusplek gevind. Sy sterflike oorskot is in 1970 in Suid-Afrika herbegrawe.

'n Nabygeleë Kwaker-begraafplaas, wat tussen 1661 en 1855 in gebruik was, het eweneens die naam *Bunhill Fields* gedra. Een van die bekendste oorledene Kwakers, wat hier ter aarde bestel is, is George Fox († 1691), een van die stigters van dié godsdienstige beweging. Die oorblyfsels van dié begraafplaas dien vandag ook as 'n openbare tuin (*Quaker Gardens*) wat deur die Londense Borough of Islington se distriksraad bestuur word.

## Eksterne skakels 
;Algemene inligting
----
* *City of London: Bunhill Fields Burial Ground*
* *Garden Visit: Bunhill Fields Burial Ground*
;Geskiedenis
----
* *Flickering Lamps – The Hill of Bones: the story of Bunhill Fields*
Richard Trevithick

**Richard Trevithick** (13 April 1771 – 22 April 1833) was 'n Engelse ontdekker en ingenieur. Hy is veral bekend vir die bou van die eerste werkende stoomlokomotief. Die lokomotief was egter ontwerp om op 'n pad, en nie op 'n spoor te ry nie.

Trevithick is in die hart van 'n groot myngebied in Cornwall in die Verenigde Koninkryk gebore. Sy ouers was Richard Trevithick (1735–1797) en Ann Teague (d. 1810). In 1797 is hy met Jane Harvey getroud. Hy is in 1833 aan longontsteking oorlede.

## Eksterne skakels 
*
McDonnell Douglas F-15 Eagle

**McDonnell Douglas F-15 Eagle** is 'n Amerikaanse dubbelmotorige taktiese vegvliegtuig wat in alle weersomstandighede kan funksioneer. Dit is spesiaal deur McDonnell Douglas (nou Boeing) ontwerp om lugoorheersing te verkry en te behou, en om luggevegte uit te voer. Dit is een van die suksesvolste moderne vegters, met meer as 100 luggevegoorwinnings. Nadat die voorstelle wat in 1967 ingedien is hersien is, het die Amerikaanse Lugmag McDonnell Douglas se ontwerpvoorstel aanvaar vir 'n toegewyde lugsuperioriteitsvegter. Die Eagle se nooiensvlug was in Julie 1972, en is in aktiewe diens sedert 1976.

## Tegniese gegewens 
## Fotogalery 

Lêer:Two_JASDF_F-15J_take_off_in_formation.JPEG|Twee JASDF F-15J's styg op in formasie
Lêer:DF-ST-92-07383-C.jpg|F-15 Eagle van die Koninklike Saoedi Lugmag
Lêer:F-15K_re-fuel_from_a_KC-135.jpg|F-15K hervul van 'n KC-135 tenker af
Lêer:Two_F-15I_Ra'am.JPEG|Twee F-15I's van die Israeliese Lugmag
Lêer:F-15_Eagle_Cockpit.jpg|F-15 Eagle se instrumentpaneel
Lêer:USAF F-15E Strike Eagle, Iraq 2004.jpg|'n Britse Lugmag F-15E Strike Eagle in Irak
Lêer:F-15I_Ra'am.jpg

## Sien ook 
* Lys van vegvliegtuie
Teenpous Benedictus XIV

: Vir die wettige pous met dieselfde naam sien Pous Benedictus XIV.

Hierdie artikel beskryf twee minder belangrike teenpouse met dieselfde naam **Benedictus XIV** wat gedurende die 15de eeu aanspraak gemaak het op die pousskap. Die eerste een gebore **Bernard Garnier** word pous in 1424 en sterf in ongeveer 1429. Die tweede **Jean Carrier** word pous in ongeveer 1430 en regeer tot ongeveer 1437.  Geen van die twee het veel aanhang in die Rooms-Katolieke Kerk gehad nie.

## Bernard Garnier 
In 1417 het die konsilie van Constance die Westerse Skisma beëindig deur die bestaande twee aanspraakmakers op die pousskap af te set en Pous Martinus V as pous te kies.  Benedictus XIII een van die aanspraakmakers het nie bedank nie en in 'n kasteel in Peñiscola in die koninkryk van Valencia voortgegaan as pous.  Op die dag net voor sy dood het hy vier van sy getroue aanhangers aangestel as kardinale.  Drie van die kardinale het na Benedictus se dood vir Teenpous Clemens VIII as pous verkies.  Een van Benedictus se kardinale, Jean Carrier wat afwesig was tydens die verkiesing, het die verkiesing as ongeldig verklaar en Bernard Garnier verkies, wat die naam Benedictus XIV aangeneem het. Carrier was aartsdeken van Rodez naby Toulouse en Garnier was die koster van Rodez.

Garnier het in die geheim sy pousskap beoefen en staan bekend as die *versteekte pous*.  In 'n brief aan Johanna van Arkel skryf die graaf van Armagnac dat slegs Carrier geweet het waar Garnier hom bevind. Garnier regeer tot sy dood in 1429 of 1430.  Hy het selfs kardinale aangestel waarvan een se naam Jean Farald was.

## Jean Carrier 
Na die dood van Garnier, stel Carrier homself aan as pous en noem homself ook Benedictus XIV.  Carrier word egter deur Clemens VIII gevang en opgesluit in die kasteel van Foix waar hy omstreeks 1437 te sterwe kom.

Daar word beweer dat kardinale lojaal aan Carrier toenemend minder belangrike teenpouse aangestel het in 1437 en 1470.

## Verwysings
Teenpous Felix V

**Teenpous Felix V** gebore hertog Amadeus VIII van Savoje is deur die konsilie van Basel aangestel as teenpous in 'n konflik met Pous Eugenius IV oor die pouslike mag. Pous Eugenius het gewen en teenpous Felix het hom uiteindelik aan Pous Nicolaas V onderwerp. Hoewel Felix as die laaste historiese teenpous gereken word, was daar in 1511 nog 'n kortstondige Teenpous Martinus IV.

## Biografie 
**Amadeus VIII van Savoje** gebore op 4 September 1383 was 'n Italiaanse adellike.  Hy was die seun van Amadeus VII, graaf van Savoje en Bonne van Berry.  Sy bynaam was *die vreedsame*.  Hy was graaf van Savoje van 1391 tot 1416 en word hertog nadat keiser Sigismund Savoje as hertogdom verklaar het.  Amadeus is deur die konsilie van Basel, in hulle geskil met pous Eugenius IV oor die pouslike mag, verkies as **Teenpous Felix V** en regeer van November 1439 tot April 1449.

Na die dood van sy vader in 1391, regeer sy moeder as regent omdat hy nog te jonk was. In 1418 sterf sy agterneef Louis van Savoje-Achaea sonder manlike erfgename  en Amadeus word die alleenheerser van die Huis van Savoje.  Hy het sy grondgebied vergroot en verskeie keer probeer om die Honderdjarige oorlog te beëindig.  Hy het getrou met Maria van Boergondië dogter van Philips die Stoute, hertog van Boergondië en kleindogter van die Franse koning Jean II. Hulle het nege kinders gehad. Na die dood van sy vrou, het hy as hertog afgetree en 'n kluisenaar geword in Ripaille. Die konsilie van Basel stel hom aan as **Teenpous Felix V**. In April 1449 onderwerp Felix hom aan Pous Nicolaas V en word kardinaal-biskop van Sabina en pouslike gesant in Savoje.

Felix se reputasie as pous is geskend deur die kommentaar van Pous Pius II waarin beweer word dat hy behep was met geld en die bevoordeling van sy naasbestaandes.  Daar is egter geen bewys daarvoor nie en ook nie vir die bewering dat sou hy die biskoppe van Savoje na Basel gestuur het om as pous verkies te word nie.

## Verwysings
Anoebis

**Anoebis** was die Griekse naam (Ἄνουβις) van ’n god in die Egiptiese mitologie met die kop van ’n jakkals wat verbind is met balseming en die hiernamaals.

Nes ander Egiptiese gode het hy in verskillende kontekste verskillende rolle gehad. Hy is reeds in die 1ste Dinastie (omstreeks 3100-2890 v.C.) as die beskermer van grafte uitgebeeld. Hy het die afgestorwenes se siele geweeg tydens die "Weeg van die Hart"-seremonie om vas te stel of ’n siel die paradys mag binnegaan. Anoebis was ook ’n balsemer. Teen die tyd van die Middelryk (omstreeks 2055-1650 v.C.) is hy deur Osiris vervang in sy rol as god van die onderwêreld.

Hoewel hy een van die gode is wat die meeste genoem en uitgebeeld is, het Anoebis feitlik geen rol in die Egiptiese mites gespeel nie. Hy is donker uitgebeeld, wat verband gehou het met hergeboorte asook die kleur van die liggaam ná balseming. Sy vroulike eweknie is Anpoet en sy dogter is die slanggodin Kebechet.

## Galery 

Lêer:Tutanhkamun jackal.jpg|’n Beeld van Anoebis as ’n jakkals wat lê (uit die grafkelder van Toetankamen).
Lêer:RPM Ägypten 186.jpg|’n Anoebis-masker.
Lêer:Egyptian - A Worshipper Kneeling Before the God Anubis - Walters 54400 - Three Quarter View.jpg|’n Aanbidder kniel voor die god (Walters-kunsmuseum).

## Verwysings 
## Eksterne skakels 
* Anubis&nbsp;– Archaeowiki.org 

* 15px Hierdie artikel is vertaal uit die Engelse Wikipedia
Von Dessin-versameling

Die Von Dessin-biblioteeek (die **Dessynse biblioteek**) in die Nasionale Biblioteek van Suid-Afrika in Kaapstad is vir Suid-Afrika van kultuur-historiese belang.

## Biografie 
**Joachim Nikolaus von Dessin** (Rostock, Duitsland, 1704 – Kaapstad, 1761) word in 1727 'n VOC-soldaat, in 1737 sekretaris van die Weeskamer en raak bekend as boekeversamelaar. Von Dessin het verskeie tale goed geken en is in sy tyd  as een van die mees ontwikkelde mense aan die Kaap beskou. Op boedel- en insolvensieveilings het hy gereeld boeke aangekoop. Dit is aangevul met boeke wat hy gekoop het van die bemanning en passasiers van verbygaande skepe, boeke wat hy self uit Europa laat kom het en geskenke van vriende.  Von Dessin het gewoon op die hoek van Waal- en Victoriastraat, op die plek waar die Kaapse Wetgewer nou gevestig is. In 1757 tree hy weens swak gesondheid af. By sy dood is die lede van sy privaat slawe-orkes vrygestel.

## Biblioteek 
Sy boekery het hy nagelaat aan kerkraad van die NG kerk op voorwaarde dat dit nie verkoop word nie, gebruik sal word as 'n openbare biblioteek en dat die publiek gratis toegang daartoe sou hê. Die erflating het bestaan uit 'n 4 000  boeke uit die 17de en 18de eeu, verskeie manuskripte, enkele skilderye en ander kunsvoorwerpe. Verder het hy 'n duisend riksdaalders beskikbaar gestel waarvan die rente vir die aankoop van nog boeke en die onderhoud van die versameling aangewend moes word. Die boeke dek 'n besonder verskeidenheid onderwerpe. In 1818 het dit deel geword van die Suid-Afrikaanse Openbare Biblioteek, later bekend as die **Suid-Afrikaanse Biblioteek**, in die Kompanjiestuin. Dit word gehuisves in die vleuel in Koningin Victoriastraat. Von Dessin is dus die pionier van die openbare biblioteekstelsel in Suid-Afrika.

## Waarde 
Alhoewel die versameling in geheel nie besonder waardevol is nie, is daar 'n aantal unieke boeke. Van die waardevolste werke is die eerste drukke van Descartes, die klassieke werke oor die Romeins-Hollandse reg en die reisbeskrywings.

## Bibliografie 
* Mullen, Susan J.: J.N. von Dessin and the Dessinian collection. Lantern, jaargang 25, nr. 4, Junie 1976.
* Pienaar, P. de V. (red.): Kultuurgeskiedenis van die Afrikaner. Kaapstad: Nasionale Boekhandel, 1968.
* Varley, D.H.: South African reading in earlier days. Johannesburg: Suid-Afrikaanse Uitsaaikorporasie, 1958.
Guantanamobaai-vlootbasis

duimnael|300px|Kaart van Guantanamobaai met die V.S. Vlootbasis se grense aangedui.
**Guantanamobaai-vlootbasis** (ook **Gitmo** of **GTMO** genoem deur die Amerikaanse militêre personeel wat daar gestasioneer is ) is geleë op 'n 120 km2 (45 vierkante myl) stuk grond en water by Guantanamobaai, Kuba, wat deur die Verenigde State van Amerika gehuur word vir gebruik as 'n steenkoolproduksie- en seestasie volgens die Kubaans-Amerikaanse Verdrag van 1903 (vir VS$ 2000 tot 1934 en vir VS$ 4085 sedert 1938 tot nou). 

Die basis is op die oewer van Guantanamobaai op die suidoostelike einde van Kuba. Dit is die oudste oorsese Amerikaanse Vlootbasis, en die enigste Amerikaanse militêre installasie in 'n land met wie die Verenigde State geen diplomatieke betrekkinge handhaaf nie. 
duimnael|280px|Nuwe gevangenes, pas aankomend te Camp X-Ray, Januarie 2002 

Sedert 1959 het die Kubaanse regering konsekwent geprotesteer teen die Amerikaanse teenwoordigheid op Kubaanse grond en dit onwettig verklaar onder die moderne internasionale reg, aangesien die militêre basis destyds met geweld tot stand gebring is in Kuba. In die Verenigde Nasies se Raad vir Menseregte, het Kuba se minister van buitelandse sake in 2013 gevra dat die VSA die basis en die "ingepalmde grondgebied" terugbesorg wat hulle beset sedert hul inval van Kuba met die keer van die 20ste eeu.
 
[duimnael|links|450px|Die ligging van [Guantanamobaai op die Kubaanse suidooskus.]]
duimnael|links|350px|Camp Delta, Guantanamobaai

## Verwysings
Chnoem

**Chnoem** was in die Egiptiese mitologie een van die vroegste gode, oorspronklik die god van die bron van die Nylrivier. Omdat die jaarlikse vloed van die Nyl die grond weer vrugbaar gemaak het, is geglo hy is die skepper van die liggame van menslike kinders, wat hy op sy pottebakkerswiel van klei gemaak en dit in vroue geplaas het.

## Eienskappe 
[duimnael|links|280px|Chnoem en die godin [Heket, uit die Dendera-tempelkompleks in Dendara.]]
Chnoem is die derde aspek van Ra. Hy is die god van hergeboorte, die skepping en soms die aandson, hoewel dit gewoonlik die funksie van Atoem was. Die plekke waar hy aanbid is, is beskou as heilig. Hy is soms saam met Anoeket en Satet aanbid as die bewaker van die bron van die Nyl. Kinders is dikwels na hom genoem, met die naam Chnoem-Choefwy – "Chnoem is my Beskermer". Dit was die volle naam van farao Choefoe (Cheops), die bouer van die Groot Piramide van Giza. Chnoem was ook verwant aan die god Min.

## Verwysings 
## Eksterne skakels 
* 15px Hierdie artikel is vertaal uit die Engelse Wikipedia
AHRLAC Holdings Ahrlac

Die **AHRLAC** is 'n ligte, veeldoelige vliegtuig ontwerp en gebou deur AHRLAC Holdings by die Wonderboomlughawe in Pretoria, Suid-Afrika.

duimnael|regs|Sketse

## Tegniese gegewens 
Bemanning: 2 (Loods en waarnemer)
Lengte: 10 m
Vlerkwydte: 12 m
Hoogte: 4 m
Leë massa: 2 000 kg
Maksimum opstygmassa: 3 800 kg
Kragbron: 1 × Pratt & Whitney Canada PT6A-66 turboskroef, 710 kW (950 shp)
Onderstel: Driewiel

### Werkverrigting 
Maksimum snelheid: 504 km/h; 313 mph (272 knope)
Reikafstand: 2&nbsp;130 km
Uithouvermoë: 7–10 ure 
Diensplafon: 9 450 meter (31 004 vt)
Opstygaanloop: 550 meter (1 800 vt) met 'n volle vrag
Apep

**Apep** (Grieks: **Apophis**) was in die Egiptiese mitologie ’n bose god wat as ’n slang of draak uitgebeeld is; hy was die god van donkerte en chaos, dus die teenoorgestelde van Maät (orde en waarheid).

## Gevegte met Ra 
[duimnael|links|[Set (god)|Set steek Apep met ’n spies.]]

Mites oor Apep se gevegte met Ra is tydens die Nuwe Ryk uitgebrei. Omdat almal kon sien die son (Ra) word nie in die lug deur ’n reuse-slang aangeval nie, is geglo het hy net onder die horison gelê. Dit het hom deel van die Doeat (onderwêreld) gemaak. In sommige mites was hy daar vasgevang omdat hy die vorige hoofgod was wat deur Ra omvergewerp is, of omdat hy boos was en daar gevange gehou is.

In sommige mites wag Apep vir Ra in die westelike berg bekend as *Bachoe*, waar die son ondergaan, en soms wag hy vir Ra waar die son opkom. Die groot verskeidenheid plekke waar Apep kon lê en wag, het hom die naam "Wêreldomsirkelaar" besorg. Daar is geglo sy verskriklike brul het die onderwêreld laat dreun.

In hul gevegte is Ra deur ander gode bygestaan wat saam met hom gereis het; die sterkste van hulle was Set, wat Apep met ’n spies gesteek het.

Soms het Apep die oorhand gekry, en dan was daar aardbewings en donderstorms. Daar is selfs geglo Apep het Ra soms ingesluk, en dit het sonsverduisterings veroorsaak. Omdat Ra se verdedigers hom gou verslaan het, sou die verduistering binne minute eindig. Wanneer Apep doodgemaak is, was hy die volgende nag terug op sy pos, want hy het klaar in die wêreld van die dooies geleef.

## Verwysings 
## Eksterne skakels 
* Apep, Water Snake-Demon of Chaos, Enemy of Ra... 
* Ancient Egypt: The Mythology – Apep

* 15px Hierdie artikel is vertaal uit die Engelse Wikipedia
Anoeket

duimnael|links|240px|Anoeket in die Brooklyn-museum.

**Anoeket** (ook gespel **Anqet**; Grieks: **Anoekis**) was oorspronklik in die Egiptiese mitologie die verpersoonliking en godin van die Nylrivier in gebiede waar die Nyl sy reis deur Egipte begin, asook in nabygeleë gebiede van Nubië.

Sy was deel van die triade wat die god Chnoem en godin Satet ingesluit het. Sy was die suster van Satet, maar kon ook ’n metgesel van Chnoem gewees het. Haar heilige dier was die gasel.

Die Fees van Anoeket het begin wanneer die Nyl elke jaar sy oewers begin oorstroom het. Mense het muntstukke, goud, juwele en geskenke in die rivier gegooi uit dank vir die lewegewende water en so van die rykdom teruggegee wat haar vrugbaarheid meegebring het.

Die taboe in verskeie dele van Egipte op die eet van sekere soorte vis wat as heilig beskou is, is in dié tyd opgehef en die vis is geëet as deel van die feestelike ritueel.

## Verwysings 
## Eksterne skakels 
* 15px Hierdie artikel is vertaal uit die Engelse Wikipedia
Chepri

**Chepri** of **Cheper** was in die Egiptiese mitologie ’n god wat met die Egiptiese heilige kewer verbind is; net soos ’n kewer of miskruier bolle mis oor die aarde beweeg, beweeg die son deur die lug. Omdat miskruiers hul eiers in die misbolle lê en die kleintjies uit die bolle te voorskyn kom, is Chepri ook beskou as ’n god van hergeboorte en die oggendson.

Cheper is ’n transkripsie van die Egiptiese woord wat "ontstaan", "gebeur", "skep" ens. beteken.

## Eksterne skakels 
* 15px Hierdie artikel is vertaal uit die Engelse Wikipedia
Meschenet

**Meschenet** was in die Egiptiese mitologie die godin van kindergeboortes en die skepper van elke kind se ka, ’n deel van die Egiptiese siel, wat sy met die geboorte in hulle geblaas het. Sy is van die vroegste tye deur die Egiptenare aanbid.

In Antieke Egipte het vroue die lewe geskenk deur op twee stene te hurk, en Meschenet is met dié vorm van geboorte verbind. Sy is dus soms uitgebeeld as ’n steen met ’n vrou se kop en ’n koei se baarmoeder daarop. Ander kere was sy ’n vrou met ’n koei se baarmoeder as deel van haar kopstuk.

## Verwysings 
## Eksterne skakels 
* 15px Hierdie artikel is vertaal uit die Engelse Wikipedia
Saampersbaarheid

In termodinamika en vloeimeganika, is **saampersbaarheid** 'n maatstaf van die relatiewe volume verandering van 'n vloeier of vastestof as 'n reaksie op 'n drukverandering.

:\beta=-\frac{1}{V}\frac{\partial V}{\partial p}

waar *V* die volume is en *p* die druk is.

Vloeistowwe is gewoonlik baie min saampersbaar, teenoor gasse wat baie saampersbaar is (kyk ook Ideale gaswet).

## Kyk ook 
* Saampersbaarheidsfaktor
Verdeelpyp

duimnael|250px|Voorbeeld van 'n uitlaatverdeelpyp aan 'n sportmotor.

'n **Verdeelpyp** of 'n **versamelpyp** of **versamellyn** (Engels: *header*) is 'n groter pyplyn waaruit 'n aantal kleiner pype vertak.

Voorbeelde van 'n verdeelpyp is:

* 'n Motor se uitlaatverdeelpyp (Engels: *manifold*). (Kyk Vergasser.)
* In 'n petrochemiese fabriek is daar baie verdeelpype (Engels: *headers*) wat utiliteite soos stoom, lug en stikstof aan al die gebruikers voorsien.
Wim Wenders

**Ernst Wilhelm (Wim) Wenders** (Düsseldorf, 14 Augustus 1945) is 'n Duitse rolprentregisseur en maker van dokumentêre prente. Hy word as een van die belangrikste regisseurs van die Duitse na-oorlogse outeursfilm beskou, wat vanaf die einde van die sestigerjare opslae in die internasionale teater gemaak het. Hy is sedert 1996 die president van die Europese Film Akademie in Berlyn.

## Filmografie 
[duimnael|260px|Wim Wenders in [Cannes (2002)]]
duimnael|260px|Wim Wenders (2005)

* 1970: *Summer in the City*
* 1972: *Die Angst des Tormanns beim Elfmeter*
* 1973: *Der scharlachrote Buchstabe*
* 1974: *Alice in den Städten*
* 1975: *Falsche Bewegung*
* 1976: *Im Lauf der Zeit*
* 1977: *Der amerikanische Freund*
* 1980: *Lightning Over Water* (in samewerking met Nicholas Ray)
* 1982: *Hammett*
* 1982: *Chambre 666*
* 1982: *Der Stand der Dinge*
* 1984: *Paris, Texas*
* 1985: *Tokyo-Ga*
* 1987: *Der Himmel über Berlin*
* 1989: *Aufzeichnungen zu Kleidern und Städten*
* 1991: *Bis ans Ende der Welt*
* 1993: *In weiter Ferne, so nah!*
* 1994: *Lisbon Story*
* 1995: *A di là delle nuvole* (in samewerking met Michelangelo Antonioni)
* 1995: *Die Gebrüder Skladanowsky*
* 1997: *The End of Violence*
* 1999: *Buena Vista Social Club*
* 2000: *The Million Dollar Hotel*
* 2002: *Ten Minutes Older* (segment)
* 2003: *The Soul of a Man*
* 2004: *Land of Plenty*
* 2005: ''Don't Come Knocking*
* 2008: *Palermo Shooting*
* 2008: *8* (segment)
* 2011: *Pina*
* 2014: *The Salt of the Earth''

## Eksterne skakels 
* 
* Amptelike webtuiste
*
Oorsprong (wiskunde)

duimnael|Die oorsprong in 'n twee-dimensionele kartesiese koördinaatstelsel.

In 'n kartesiese koördinaatstelsel, is die **oorsprong** die punt waar die asse van die stelsel sny. Die oorsprong verdeel elk van hierdie asse in twee helftes, 'n positiewe en 'n negatiewe as. Punte kan dan geplaas word met verwysing om die oorsprong deur hul numeriese koördinate – dit is die posisies van hul projeksies langs elke as, hetsy in die positiewe of negatiewe rigting. Die koördinate van die oorsprong is altyd almal nul, byvoorbeeld (0,0) in twee dimensies en (0,0,0) in drie.

## Eksterne skakels 
*
Zimbabwean African People's Union

'''Zimbabwe African People's Union''' (ZAPU) is 'n politieke party in Zimbabwe. Aanvanklik was dit 'n militante organisasie en politieke party wat vanaf sy stigting in 1961 tot in 1980 vir die nasionale bevryding van Zimbabwe geveg het. Hulle het in 1987 met ZANU–PF saamgesmelt. In 2008 is die party herstig.

Die party is op 17 Desember 1961 gevorm, 10 dae nadat die Rhodesiese regering die Nasionale Demokratiese Party (NDP) verban het. Die stigterslede was Joshua Nkomo as president, Parirenyatwa as onderpresident, Ndabaningi Sithole as voorsitter, Jason Moyo, Robert Mugabe as sekretaris van inligting en publisiteit en Leopold Takawira as eksterne sekretaris. ZAPU is in 1962 deur die wit Rhodesiese minderheidregering verban, en was later in 'n guerrilla-oorlog teen hulle gewikkel. Die gewapende vleuel van ZAPU, bekend as die ''Zimbabwe People's Revolutionary Army'' (ZIPRA), was onder bevel van generaal Lookout Masuku.

ZAPU het die Sowjetunie se ideologie om stedelike werkers te mobiliseer onderskryf, terwyl ZANU meer soos die Volksrepubliek China landelike kleinboere gemobiliseer het.

## Verwysings 
## Eksterne skakels 
*
Pastorie

[duimnael|280px|Die pastorie van die NG gemeente [Glen Lynden op Bedford in die Oos-Kaap.]]
[regs|280px|duimnael|Die [NG gemeente Merweville se pastorie is in 1907 in gebruik geneem. Die eerste bewoners was ds. Schalk Pienaar en sy vrou, Sarie Roos, die suster van Tielman Roos en Paul Roos.]]

'n **Pastorie** (meervoud: pastorieë) is die ampswoning van 'n predikant. Dit behoort aan die kerk en word aan 'n predikant beskikbaar gestel om in te woon.

In Suid-Afrika word die erf waarop die pastorie staan van eiendomsbelasting vrygestel. Die pastorie moet egter deur 'n amptelike leraar van die gemeente bewoon word. As die pastorie verkoop of aan iemand anders as die leraar verhuur word, word dit normaal belas.

## Verwysings 
## Eksterne skakels 
* 
*